​អាមេរិក​និង​អាស៊ាន​នឹង​​បង្កើន​កិច្ចប្រឹងប្រែង​​​ដើម្បី​បញ្ឈប់​​អំពើ​ហិង្សា​នៅ​មីយ៉ាន់ម៉ា
ទោះ​​ជា​សេចក្តី​ថ្លែងការណ៍​រួម​មិន​បាន​​និយាយ​អំពី​ការ​​​​បើក​ទំនាក់ទំនង​ក្រៅ​ផ្លូវការ​​​​​ជា​មួយ​​រដ្ឋាភិបាល​​រួបរួម​ជាតិ ហៅ NUG ក៏​ដោយ​ ក៏​​ក្រុម​មន្ត្រី​​ជាន់​ខ្ពស់​​អាមេរិក និង​រដ្ឋមន្ត្រី​ការបរទេស​អាស៊ាន​​​មួយ​ចំនួន​តូច​​​ បាន​​ចរចា​ជាមួយមន្ត្រី​​​​​​របស់ NGU នៅ​វ៉ាស៊ីនតោន ក្នុង​សប្តាហ៍​នេះ។
ក្រសួងការបរទេសសហរដ្ឋអាមេរិក — សហរដ្ឋអាមេរិកនិងក្រុមមេដឹកនាំនៃសមាគមប្រជាជាតិអាស៊ីអាគ្នេយ៍ ហៅកាត់ថា អាស៊ាន បាននិយាយកាលពីថ្ងៃសុក្រថា ពួកគេនឹង«បង្កើនការប្រឹងប្រែងរួមគ្នា» ដើម្បីឱ្យមានដំណោះស្រាយដោយសន្តិវិធីនៅក្នុងប្រទេសមីយ៉ាន់ម៉ា។ ចេញផ្សាយកាលពីយប់ថ្ងៃសុក្រ ចែងថា៖ «យើងបញ្ជាក់ជាថ្មីទៀតអំពីការប្តេជ្ញារបស់យើងចំពោះសន្តិភាពនិងស្ថិរភាពក្នុងតំបន់ និងបន្តអំពាវនាវឱ្យមានបញ្ឈប់អំពើហិង្សាជាបន្ទាន់នៅក្នុងប្រទេសមីយ៉ាន់ម៉ា និងឱ្យមានការដោះលែងអ្នកជាប់ឃុំឃាំងខាងនយោបាយទាំងអស់ ដោយមានរួមបញ្ចូលទាំងជនបរទេសផងដែរ»។ ទោះជាសេចក្តីថ្លែងការណ៍រួមមិនបាននិយាយអំពីការបើកទំនាក់ទំនងក្រៅផ្លូវការជាមួយរដ្ឋាភិបាលរួបរួមជាតិ ដែលដឹកនាំដោយជនស៊ីវិលនៃប្រទេសមីយ៉ាន់ម៉ា ហៅ NUG ក៏ដោយ ក៏ក្រុមមន្ត្រីជាន់ខ្ពស់អាមេរិក និងរដ្ឋមន្ត្រីការបរទេសអាស៊ានមួយចំនួនតូច បានចរចាជាមួយអ្នកស្រី Zin Mar Aung រដ្ឋមន្ត្រីការបរទេសរបស់ NGU នៅរដ្ឋធានីវ៉ាស៊ីនតោន ក្នុងសប្តាហ៍នេះ។ មនុស្សរាប់សែននាក់បានខ្ចាត់ព្រាត់ពីផ្ទះសម្បែងរបស់ពួកគេ ចាប់តាំងពីមានរដ្ឋប្រហារយោធាមួយដែលបានទម្លាក់រដ្ឋាភិបាលជាប់ឆ្នោតតាមលទ្ធិប្រជាធិបតេយ្យនៅប្រទេសមីយ៉ាន់ម៉ា ដែលគេស្គាល់ថាជាប្រទេសភូមា កាលពីខែកុម្ភៈឆ្នាំទៅមិញ។ ក្នុងសប្តាហ៍នេះ ប្រធានាធិបតីសហរដ្ឋអាមេរិកលោក Joe Biden បានរៀបចំកិច្ចប្រជុំកំពូលដោយផ្ទាល់លើកទី ១ របស់លោក ជាមួយក្រុមមេដឹកនាំអាស៊ាន នៅរដ្ឋធានីវ៉ាស៊ីនតោន។ មានកៅអីទំនេរមួយសម្រាប់ប្រទេសមីយ៉ាន់ម៉ាដើម្បីបង្ហាញការមិនពេញចិត្តចំពោះរដ្ឋប្រហារយោធានិងអំពើហិង្សាក្នុងប្រទេសមួយនេះ។ សម្រាប់អ្នកវិភាគខ្លះ កិច្ចប្រជុំនេះត្រូវគេឃើញថាជាការបង្ហាញសាមគ្គីភាព នៅពេលសហរដ្ឋអាមេរិកប្រកួតប្រជែងជាមួយប្រទេសចិន ដើម្បីដណ្តើមឥទ្ធិពលក្នុងតំបន់នោះ។ កិច្ចប្រជុំកំពូលនេះក៏បានធ្វើឡើង ស្របពេលរដ្ឋមន្ត្រីការបរទេសអាមេរិកលោក Antony Blinken ត្រៀមបង្ហាញចំណុចគោលនយោបាយសំខាន់ៗស្តីពីវិធីសាស្ត្ររបស់សហរដ្ឋអាមេរិកចំពោះប្រទេសចិន នៅក្នុងពេលប៉ុន្មានថ្ងៃខាងមុខនេះ។ ស្តីពីសន្តិសុខក្នុងតំបន់ សេចក្តីថ្លែងការណ៍រួមអាមេរិក-អាស៊ានបានសង្កត់ធ្ងន់លើ «ការកសាងទំនុកលើគ្នា» និងសារៈសំខាន់នៃ«វិធានការហុចជាប្រយោជន៍ដែលអាចកាត់បន្ថយភាពតានតឹងនិងការប្រថុយប្រថាននៃគ្រោះថ្នាក់ ការយល់ច្រឡំ និងការគិតគូរខុស» នៅក្នុងសមុទ្រចិនខាងត្បូង។ លោក Derek Grossman អ្នកវិភាគជាន់ខ្ពស់ខាងកិច្ចការពារប្រទេសនៃសាជីវកម្ម Rand Corp. បានសរសេរតាមបណ្តាញ Twitter ថា «គ្មានឃើញអ្វីថ្មីនៅទីនេះទេ»៕